Eelnõu 21.09.2023

Esitaja: vallavalitsus

Ettekandja: Mikk Järv



**KANEPI VALLAVOLIKOGU**

**OTSUS**

Kanepi 21.09.2023 nr 1-3/

**Sotsiaalhoolekande seaduse §-ga 22¹ pandud kohustustega seoses Riigikohtule põhiseaduslikkuse järelevalve teostamiseks taotluse esitamine**

Põhiseaduslikkuse järelevalve kohtumenetluse seaduse (PSJKS) § 7 annab kohaliku omavalitsuse volikogule õiguse esitada Riigikohtule taotlus tunnistada väljakuulutatud, kuid jõustumata seadus või jõustumata Vabariigi Valitsuse või ministri määrus põhiseadusega vastuolus olevaks või jõustunud seadus, Vabariigi Valitsuse või ministri määrus või selle säte kehtetuks, kui see on vastuolus kohaliku omavalitsuse põhiseaduslike tagatistega. PSJKS § 15 lg 1 p 2¹ kohaselt saab Riigikohus asja lahendamisel tunnistada põhiseadusega vastuolus olevaks ka õigusloova akti andmata jätmise.

Kanepi Vallavolikogu on seisukohal, et sotsiaalhoolekande seaduse (SHS) § 22¹, millega pandi alates 01.07.2023 kohaliku omavalitsuse üksustele kohustus rahastada väljaspool kodu osutatavat ööpäevaringset üldhooldusteenust, on riiklik kohustus, millega seotud kulud tuleb Eesti Vabariigi põhiseaduse (PS) § 154 lg 2 teise lause kohaselt katta riigieelarvest. Seadusandja ei ole taganud SHS §-ga 22¹ pandud kohustustega kaasnevate kulude katmist riigieelarvest täies ulatuses. Tegemist on põhiseaduse vastase olukorraga, mis rikub kohaliku omavalitsuse üksuse põhiseaduslikke tagatisi.

Juhul, kui Riigikohus ei nõustu, et SHS §-ga 22¹ pandud kohustuste puhul on tegemist riikliku kohustusega ning leiab, et tegemist on kohaliku ülesandega, leiab Kanepi Vallavolikogu, et rikutud on kohaliku omavalitsuse üksuse õigust piisavatele rahalistele vahenditele kohalike ülesannete täitmiseks. Kuna seadusandja on jätnud täitmata Riigikohtu üldkogu 16.03.2010 otsuse asjas nr 3-4-1-8-09 resolutsiooni p-i 1, ei ole kohaliku omavalitsuse üksusel võimalik tõendada, et omavalitsuslike ülesannete rahastus langeb pärast SHS §-ga 22¹ pandud kohustuste lisandumist Kanepi vallas allapoole minimaalset vajalikku taset. Seetõttu on ka seadusandja tegevusetus Riigikohtu üldkogu 16.03.2010 otsuse asjas nr 3-4-1-8-09 täitmisel põhiseadusega vastuolus ning rikub kohaliku omavalitsuse üksuse PS § 154 lg-st 1 tulenevaid õigusi, sest kohaliku omavalitsuse üksusel ei ole võimalik kohtulikult kaitsta oma õigust piisavatele rahaliste vahenditele (PS § 154 lg 1). Lisaks eelnevale on seadusandja rikkunud ka kohaliku omavalitsuse üksuste õigust omavalitsuslike ülesannete rahastamissüsteemi stabiilsusele, sest ei andnud uue ülesande kehtestamisel kohaliku omavalitsuse üksustele piisavalt tegevuse ümberkorraldamiseks aega.

Kanepi vald on pidanud konsultatsioone teiste Põlvamaa omavalitsustega, kes on SHS § ga 22¹ põhiseadusvastasuse osas jõudnud sarnasele veendumisele, mistõttu on otstarbekas esitada Riigikohtule ühine taotlus.

Eeltoodust tulenevalt ja võttes aluseks PSJKS § 7, Kanepi Vallavolikogu

**o t s u s t a b:**

1. Esitada Riigikohtule koos Räpina Vallavolikogu ja Põlva Vallavolikoguga ühine taotlus, millega:
2. tunnistada põhiseadusega vastuolus olevaks selliste õigustloovate aktide andmata jätmine, mis sätestaksid kohaliku omavalitsuse üksustele SHS §-ga 22¹ pandud kohustuste täieliku rahastamise riigieelarvest;
3. alternatiivselt tunnistada põhiseadusega vastuolus olevaks seadusandja tegevusetus Riigikohtu üldkogu 16.03.2010 otsuse asjas nr 3-4-1-8-09 resolutsiooni p-i 1 täitmisel ning selliste õigustloovate aktide andmata jätmine, mis sätestaksid SHS §-ga 22¹ pandud kohustuste täitmisega seotud kulude katmise riigieelarvest osas, milles rikutakse kohaliku omavalitsuse üksuste õigust omavalitsuslike ülesannete rahastamissüsteemi stabiilsusele.

1. Kiita heaks Riigikohtule esitatava taotluse tekst vastavalt lisale.
2. Volitada selles põhiseaduslikkuse järelevalve kohtumenetluse asjas Kanepi Vallavolikogu esindama advokaadibüroo WALLESS OÜ advokaate.
3. Advokaadibüroo WALLESS OÜ advokaatidel korraldada taotluse esitamine Riigikohtule pärast seda, kui kõik kolm taotluse esitajat on teinud otsuse taotluse esitamise kohta ning on taotluse teksti heaks kiitnud.
4. Otsus jõustub teatavakstegemisest.

Piret Rammul
volikogu esimees

LISA: Räpina Vallavolikogu, Põlva Vallavolikogu ja Kanepi Vallavolikogu ühine taotlus Riigikohtule õigustloovate aktide põhiseaduslikkuse järelevalve teostamiseks seoses sotsiaalhoolekande seaduse §-ga 22¹ pandud kohustustega.